จันทร์ลุ้นหุ้นไปต่อ1,350จุด
ดัชนีนิวไฮรอบ16ปี6เดือน/วอลุมรอบเกือบ7ปีจีดีพีสหรัฐดีหุ้นเข้าMSCIบิ๊กล็อตROBINSหนุน
1 ธ.ค. 2555

ดัชนีนิวไฮรอบ16ปี6เดือน/วอลุมรอบเกือบ7ปีจีดีพีสหรัฐดีหุ้นเข้าMSCIบิ๊กล็อตROBINSหนุน
ดัชนีหุ้นไทยทะลุแนวต้าน ปิด 1,324.04 จุด แนวต้านต่อไป 1,350 จุด “กวี” ยันทะลุเร็วกว่าคาด แนะเพิ่มพอร์ตระยะกลาง อาจขึ้นไปถึง 1,350 จุด
ดัชนีวันที่ 30 พ.ย. ส่งท้ายเดือนด้วยการปรับตัวขึ้นของตลาดหุ้นไทยถึง 14.47 จุด เพิ่มขึ้น 1.10% ไปปิดที่ 1,324.04 จุด ด้วยมูลค่าซื้อขายสูงถึง 77,598.25 ล้านบาท ดัชนีเคลื่อนไหวระหว่าง 1,313.68-1,328.27 จุด ทำสถิติสูงสุดในรอบ 16 ปี 6 เดือน มูลค่าการซื้อขายสูงสุด 6 ปี 11 เดือน ขณะที่มูลค่าตามราคาตลาด (มาร์เก็ตแคป) อยู่ที่ 11.09 ล้านล้านบาท สูงสุดนับตั้งแต่จัดตั้งตลาดหลักทรัพย์
มูลค่าการซื้อขายที่สูงนั้น แม้ว่าหักมูลค่าการซื้อขายล็อตใหญ่ของบริษัท ห้างสรรพสินค้าโรบินสัน (ROBINS) 6,736 ล้านบาทไปแล้ว ก็ยังนับว่าเป็นมูลค่าการซื้อขายที่หนาแน่นกว่าทุกวัน
นายกวี ชูกิจเกษม ผู้ช่วยกรรมการผู้จัดการบริษัทหลักทรัพย์ (บล.) กสิกรไทย ให้ความเห็นว่าสภาพตลาดดูเหมือนจะส่งเสริมให้ดัชนีทำสถิติสูงสุดเร็วกว่าที่คาดไว้ว่าจะเห็นปลายเดือน ธ.ค. โดยทะลุ 1,314 จุดได้ จึงแนะนำให้เพิ่มพอร์ตระยะกลางส่วนหนึ่ง และลุ้นไป 1,350 จุดได้ 
วันนี้ตลาดได้รับปัจจัยบวกหลายอย่าง ทั้งตัวเลขผลิตภัณฑ์มวลรวมในประเทศ (จีดีพี) สหรัฐ ไตรมาส 3/2555 ขยายตัว 2.7% จากช่วงเดียวกันของปีก่อน และดีที่สุดในรอบ 3 ปี สูงกว่าประมาณการ ขณะที่ผู้ขอรับสวัสดิการว่างงานครั้งแรกลดลง 2 สัปดาห์ติดต่อกัน นอกจากนี้ยังมีความหวังเชิงบวกหลังนายบารัก โอบามา คาดหวังบรรลุข้อตกลงด้านการคลังได้ทันก่อนคริสต์มาส ส่วนข่าวดีอื่นๆ ที่อาจคาดหวังได้ในระยะสั้น เช่น การรายงานดัชนีผู้จัดการฝ่ายซื้อ (PMI) ของจีน วันที่ 1 ธ.ค. รวมถึงสหรัฐและยูโรโซนประกาศ PMI ในวันที่ 3 ธ.ค. คาดว่าตัวเลขน่าจะออกมาดี
นักวิเคราะห์ บล.ธนชาต เสริมว่า ตลาดยังได้ปัจจัยหนุนจากกลุ่มหุ้นขนาดใหญ่ที่ถูกนำเข้าไปคำนวณดัชนี MSCI Global อย่างบริษัท เซ็นทรัลพัฒนา (CPN) บริษัท กรุงเทพดุสิตเวชการ (BGH) บริษัท ท่าอากาศยานไทย (AOT) และบริษัท สยามแมคโคร (MAKRO) รวมไปถึงกลุ่มหุ้นที่ถูกเพิ่มน้ำหนักลงทุนอย่างบริษัท แอดวานซ์ อินโฟร์ เซอร์วิส (ADVANC) ธนาคารไทยพาณิชย์ (SCB) และธนาคารกรุงศรีอยุธยา (BAY)
นอกจากนั้น ยังมีแรงซื้อหุ้นกลุ่มสื่อสารจากความคาดหวังต่อคำสั่งศาล กรณีการออกใบอนุญาต 3จี และแรงซื้อหุ้นจากกองทุนรวมเพื่อการเลี้ยงชีพ (RMF) และกองทุนรวมหุ้นระยะยาว (LTF)
บริษัท ปตท.สำรวจและผลิตปิโตรเลียม ได้แจ้งตลาดหลักทรัพย์กำหนดราคาขายหุ้นเพิ่มทุนหุ้นละ 142 บาท ที่ยังผลให้ราคาหุ้นพุ่งมาปิดตลาดที่หุ้นละ 159 บาท เพิ่มขึ้น 5 บาท หรือเพิ่มขึ้น 3.25% 
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า จากการประชุมร่วมกันขององค์กร ก.ล.ต.นานาชาติ (IOSCO) ภูมิภาคเอเชียแปซิฟิก ซึ่งไทยเป็นเจ้าภาพ มีการหารือการออกมาตรการกำกับดูแลระบบการซื้อขายหลักทรัพย์ผ่านโปรแกรมคอมพิวเตอร์อัตโนมัติ ซึ่งมีพัฒนาการทางเทคโนโลยีเปลี่ยนแปลงไปรวดเร็ว ทำให้ฝ่ายกำกับดูแลต้องรู้เท่าทัน และเตรียมรับมือกับผลกระทบที่อาจเกิดขึ้นในอนาคต